Բացման խօսքով հանդէս եկան նաեւ հետեւեալ հրաւիրեալները` ՀՀ Արտակարգ եւ Լիազօր Դեսպան Էտկար Ղազարեան, ՀԲԸՄ Եւրոպայի վարիչ Նատիա Գործունեան, Պրուքսէլի ՀՅԴ Եւրոպայի Հայ Դատի Յանձնախումբի գրասենեակի նախագահ Գասպար Կարապետեան եւ Լեհաստանի մէջ հայ փոքրամասնութեան ներկայացուցիչ ծագումով հայ Եդուարդ Միէր Ենտժէյովիչ: Այս տարի Լեհաստանի զանազան քաղաքներուն մէջ, լեհահայ համայնքի 650-ամեակի դարաւոր ներկայութեան նուիրուած, իրագործուած թէ ծրագրուած զանազան նախաձեռնութիւններու, մշակութային յայտագիրներու, համերգներու, ցուցահանդէսներու թէ ընկերային ծրագիրներու կողքին, հայ համայնքի պատուաբեր ներկայութիւնը ապացուցող կարեւորագոյն իրադարձութիւնն էր Լեհաստանի նախագահ Դոկտ. Անտժէյ Տուտայի հրաւէրով 29 Մարտ 2017-ին հայկական համայնքը ներկայացնող հայկական միութիւններու ներկայացուցչութիւններու, անձնաւորութիւններու հետ հանդիպումը: Այս համագումարը կը հանդիսանայ լեհական պետութեան բարձրագոյն մարմնի մակարդակով հայ համայնքի թանկարժէք ներդրումը ապացուցող երկրորդ իրադարձութիւնը: